Dana 15. srpnja 2013. godine krenulo je 45 mladih iz Pregrade, Zagreba, Zenice, Lupoglava, Varaždina i Slavonskog Broda. na Cres na Ljetni kamp „ Susret“ za mlade. Mladi su krenuli puni uzbuđenja, znatiželje, straha od nepoznatog, ali uz veselo druženje u autobusu pjesmom i molitvom nestao je početni strah. Vođeni geslom duhovne obnove koje je izgovorio bl. Ivan Pavao II. u Zagrebu 1998. godine, a glasi: „Samo Isus ima pravi odgovor na vaša očekivanja“, mladi su svakim danom pokušavali otkriti što to Isus progovara svakome od njih. Mladima je svaki dan bio ispunjen duhovnim sadržajima, ali i pjesmom, plesom i nogometom. Ujutro nakon molitve koju su pripremili bogoslovi: Marko i Dominik te nekoliko mladih, slijedila je tjelovježba i doručak. Poslije doručka mladi su po skupinama obavljali određene zadatke i to jedna skupina je bila jedan dan zadužena za suđe, druga za čišćenje kupaonica, a treća je pripremala pjesme i molitve vjernika za svetu misu. Nakon toga uslijedila je zajednička kateheza koju su vodili vlč. Tomislav Kralj ili s. Damjana, uršulinka. Svaki dan je bilo razmatranje i tumačenje biblijskog teksta, nakon čega su mladi po skupinama pod vodstvom animatora još dublje ulazili u temu biblijskog teksta primjenjujući na vlastiti život. Zatim je slijedilo kupanje i ručak pa podnevne radionice čije su teme bile vezane uz život bl. Ivana Pavla II. Mladi su posebno bili kreativni u prikazivanju različitih skečeva, pjesama, promišljanja i tekstova. Slijedilo je podnevno kupanje, sveta misa te večera. Nakon večere, slijedio je večernji program kojem su se mladi posebno veselili. Ovdje je svaka skupina prezentirala ono što je napravila u radionicama. U ovom dijelu su bogoslovi, s. Irena, s. Damjana i vlč. Tomislav podijelili svoje svjedočanstvo o svom životnom pozivu te mlade time jako oduševili. Večernje druženje završilo je molitvom krunice Božanskom milosrđu koju smo do kraja susreta na Cresu i cijelu propjevali. Od svih dana koje smo proveli na Cresu, jedino se razlikovao petak, kada smo imali prilike klanjati se pred Presvetim Oltarskim Sakramentom te provesti punih pet sati u šutnji razmatrajući Božju Riječ i osluškivati što to Bog govori svakome od nas. Gotovo većina mladih ranije nije imala iskustvo tišine i šutnje, pa su se tog dana najviše bojali, hoće li izdržati. No, dogodilo se suprotno, mladi su trenucima tišine posve uživali i nekima je čak trajalo prekratko. Dan je završio zajedničkim klanjanjem gdje su mladi izrekli svoje molitve koje su trenucima tišine napisali. Bile su to zaista iskrene molitve upućene Bogu u kojima su mladi molili jedni za druge. Dani su brzo prolazili i slijedio je povratak. Ispunjeni blagoslovima i Duhom Svetim mladi su se vratili u Zagreb.

 Mladi su na obnovi imali prilike bolje upoznati sebe, jedni druge, naučiti živjeti u skromnim uvjetima jedni s drugima, ali što je najvažnije produbiti svoju vjeru u Boga. Osim što su se duhovno ispunili, upoznali divne ljude u kojima se mogao prepoznati sam Isus zbog njihove susretljivosti, otvorenosti, mudrosti, pomaganju. Ovom prilikom željeli bismo se zahvaliti s. Damjani Barbarić, s. Ireni Jozić, bogoslovima Marku Ivkoviću, Dominiku Glasnoviću, animatorima Nikoli Pašaliću, Juraju Begovcu i Marku Pranjiću, te vlč. Tomislavu Kralju koji su se brinuli za svu organizaciju i duhovno nas obogatili i zbog toga ćemo se sigurno odlučiti ponovno ići na takav susret iduće godine.

napisala: Marija Kajba

KRATKI OSVRTI MLADIH:

Na sličnoj obnovi sam već bio i znao sam što me čeka. No, ugodno sam iznenađen jer je bilo i bolje od ocekivanog. Na Cresu sam upoznao puno dobrih i zabavnih ljudi te sam još bolje upoznao prijatelje iz svoje župe. Svaka osoba koju sam upoznao je stvarno posebna i nadam se ću ostati u kontaktu s njima. Uvjeti u kojima smo boravili nisu bili baš najbolji ( bilo nas je previše u sobi te gužva za sanitarne čvorova ), ali koliko sam čuo, nitko se nije žalio na njih, jer, svi smo mi mladi i važno nam je s kim smo, a ne gdje smo. U ljetnom kampu, tj. duhovnoj obnovi, obnovio sam se fizički i duhovno te sam spreman za daljnje bitke, a zajedno s Isusom ću ih i pobijediti, jer on je najbolji vođa. (Mislav P.)

Od trenutka prijave jedva sam čekao početak susreta na Cresu. Očekivao sam da ću ondje u susretu s ljudima sličnima meni, ali i u susretu s Bogom rasti u vjeri, naučiti nešto novo, upoznati nove i zanimljive ljude, i na najbolji mogući način provesti 8 dana ovog za mene najduljeg ljeta. Sva moja očekivanja su se ispunila, bio je to zbilja poseban tjedan. Hvala svima! (Ivan P.)

Još me nosi dojmovi sa kampa na Cresu 2013. g. Mladi su me oduševili svojom otvorenošću, povjerenjem i suradnjom. Ni s kim nismo imali ozbiljnih problema, nitko nije bježao niti pravio nered. Svi su imali udio u zajedničkim aktivnostima: u molitvi, serviranju i pripremi jela, pranju suđa, kupanju u moru, zajedno smo objedovali, pjevali, glumili, plesali... Bilo je raznovrsnih aktivnosti. Osobito su došli do izražaja kreativni potencijali mladih kroz izvedene skečeve, pjesme i spontane molitve. Kamp nam je bio jedan vid duhovne obnove, oblik punjenja duhovnim sadržajima i prilika za donošenje važnih odluka. Upoznali smo bolje jedni druge i sklopili nova prijateljstva. Riječi se nedostatne da opišu sve što sam doživjela, osobito u svojoj skupini Vrapčići. (s. Irena, uršulinka)